Gitanas Nausėda

Gitanas Nausėda (g. 1964 m. gegužės 19 d. Klaipėdoje) – Lietuvos finansininkas, dėstytojas, politikas, nuo 2019 m. gegužės 26 d. – devintasis Lietuvos prezidentas.

Biografija 
1970–1981 m. mokėsi Klaipėdos 5-oje vidurinėje mokykloje, nuo 1971 m. Klaipėdos muzikos mokykloje, dainavo berniukų chore „Gintarėlis“. Vasaras leisdavo pas senelius Būdviečių kaime. 1981 m. neišlaikęs matematikos egzamino ir neįstojęs į ekonomiką Vilniaus universitete (VU), dirbo sanitaru Klaipėdos vaistų sandėlyje. 1982–1987 m. studijavo VU Pramonės ekonomikos fakultete.

1987–2004 m. VU Ekonomikos fakulteto dėstytojas. 1987–1989 m. VU Ekonomikos fakulteto aspirantas (vadovas prof. Vladas Astrauskas). 1990–1992 m. per DAAD programą išvyko tęsti mokslinį darbą į Vokietiją, Manheimo universitetą. 1992–1993 m. Ekonomikos ir privatizacijos instituto vyresnysis mokslo darbuotojas. 1993 m. VU apsigynė socialinių mokslų daktaro disertaciją tema „Pajamų politikos kryptys infliacijos ir stagfliacijos sąlygomis (Lietuvos pavyzdžiu)“.

1993–1994 m. Valstybinės kainų ir konkurencijos tarnybos Finansų rinkos skyriaus viršininkas. Rašė komentarus į „Lietuvos rytą“. 1994–1996 m. Lietuvos banko Komercinių bankų priežiūros departamento metodikos ir analizės skyriaus viršininko pavaduotojas. 1996–2000 m. Lietuvos banko Pinigų politikos departamento direktorius. 1998–2000 m. Lietuvos banko valdybos narys. 2000–2008 m. AB Vilniaus bankas valdybos pirmininko patarėjas. 2008–2018 m. SEB banko prezidento Raimondo Kvedaro patarėjas, vyriausiasis ekonomistas. Nuo 2009 m. VU Tarptautinės verslo mokyklos asocijuotas profesorius.

Asmeninė veikla 
G. Nausėda yra 1,92 m ūgio. Jo laisvalaikio pomėgiai – šachmatai, knygų skaitymas, sportas, gitara. Nuo 1997 m. renka senovinių knygų kolekciją. Moka rusų, vokiečių ir anglų kalbas.

Šeima 
 Tėvas – Antanas Nausėda (1929–2022), inžinierius, Klaipėdos celiuliozės kombinato vyr. energetikas, gimė Būdviečių kaime
 Motina – Ona Stasė Nausėdienė (1932–2014), fizikos ir matematikos mokytoja, gimė Lazdininkų kaime
 Sesuo – Vilija Nausėdaitė (g. 1959 m.), ekonomistė
 Žmona – Diana Nepaitė-Nausėdienė (g. 1964 m.), inžinierė-technologė, susituokė 1990 m.
 Dukros – Gedailė, Ugnė

Politinė veikla 
 2004 m. laikinai einančio prezidento pareigas Artūro Paulausko konsultantas visuomeniniais pagrindais.
 2004 m. įsijungė į Valdo Adamkaus rinkiminę kompaniją ir, pastarajam tapus Lietuvos prezidentu, 2004–2009 m. buvo jo visuomeninis patarėjas ekonominiais klausimais.
 2018 m. rugsėjo 17 d. VU Gyvybės mokslų centre paskelbė 2019 m. kandidatuosiąs į Lietuvos prezidento postą. Vedė derybas su TS-LKD dėl paramos. G. Nausėdos komandoje buvo ekonomistai Ilja Laursas, Teodoras Medaiskis, teisininkas Tomas Davulis, psichiatras Linas Slušnys, psichologas Andrius Kaluginas, toksikologas Robertas Badaras, medikė Jelena Čelutkienė, žurnalistas Vytaras Radzevičius, dainininkė, rinkodaros ekspertė Dovilė Filmanavičiūtė. Rinkimų štabui vadovavo ekonomistė Algė Budrytė.
 2019 m. gegužės 26 d. laimėjo Lietuvos prezidento rinkimų II turą.

Prezidentavimas (2019–) 

Gitanas Nausėda prezidento pareigas pradėjo eiti 2019 m. liepos 12 d.

Vizitai į užsienį 

Per savo kadenciją Gitanas Nausėda su valstybiniais arba darbo vizitais lankėsi daugiau nei 15 valstybių, tarp kurių yra Lenkija, Latvija, Estija, Vokietija, Japonija, Suomija, Italija ir kt.

Priimtos aukšto lygio delegacijos 

Per savo kadenciją Gitanas Nausėda Lietuvoje priėmė virš 10 užsienio šalių oficialias delegacijas, tarp kurių tokios valstybės kaip Indija, Sakartvelas, Latvija, Lenkija, Kanada, Prancūzija ir kt.

Įvertinimas 
 2016 m. Neringos savivaldybės medalis „Už nuopelnus Neringai“ 
 2019 m. spalio 24 d. suteiktas Gifu universiteto (Japonija) garbės daktaro laipsnis.

Kita veikla 
Gyvena Pavilnių regioniniame parke, prie pat Pūčkorių atodangos ir patrankų liejyklos pastatytame name, dėl kurio beveik trejus metus bylinėjosi su aplinkosaugininkais. 2004 m. Lietuvos vyriausiasis administracinis teismas juodo stiklinio kubo pavidalo statinio statybą regioniniame parke pripažino teisėta.

Bibliografija 
 Lietuva: sėkmės istorija: politika, ekonomika, kultūra, žinių visuomenė, sportas, turizmas / Arūnas Brazauskas, Alfredas Bumblauskas, Algimantas Čekuolis, Leonidas Donskis, Gitanas Nausėda, Stanislovas Stonkus, Eduardas Vilkas. - Vilnius: Lietuvos institutas, 2007. - 190 p.: iliustr. - ISBN 978-9955-747-04-8
 Chronik der Schule zu Nidden / herausgegeben von Gitanas Nausėda und Vilija Gerulaitienė. - Vilnius: Petro ofsetas, 2013. - 330 p.: iliustr. - ISBN 978-609-420-298-8
 Nidos mokyklos kronika: 1894-1944 m. mokyklos istorijos dokumentai / Gitanas Nausėda, Vilija Gerulaitienė. - Vilnius: Petro ofsetas, 2016. - 287 p.: iliustr. - ISBN 978-609-420-487-6

Šaltiniai 

|-

Lietuvos bankininkai
Lietuvos finansų analitikai
Lietuvos kolekcionieriai
Vilniaus universiteto dėstytojai
Gitanas Nausėda